CELEX: 32021R1434
Language: et
Date: 2021-09-02 00:00:00
Title: Komisjoni rakendusmäärus (EL) 2021/1434, 2. september 2021, millega lõpetatakse nõukogu rakendusmääruste (EL) nr 443/2011 ja (EL) nr 444/2011 (millega laiendatakse lõplikku tasakaalustavat tollimaksu ja lõplikku dumpinguvastast tollimaksu Kanadast lähetatud biodiislikütuse impordile) läbivaatamine

3.9.2021   
               
               
                  ET
               
               
                  Euroopa Liidu Teataja
               
               
                  L 311/1
               
            
         KOMISJONI RAKENDUSMÄÄRUS (EL) 2021/1434,
         2. september 2021,
         millega lõpetatakse nõukogu rakendusmääruste (EL) nr 443/2011 ja (EL) nr 444/2011 (millega laiendatakse lõplikku tasakaalustavat tollimaksu ja lõplikku dumpinguvastast tollimaksu Kanadast lähetatud biodiislikütuse impordile) läbivaatamine
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1) eriti selle artikli 9 lõiget 1, ning Euroopa Parlamendi ja nõukogu 8. juuni 2016. aasta määrust (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed, (2) eriti selle artikli 14 lõiget 1,
         võttes arvesse komisjoni 29. juuli 2021. aasta rakendusmäärust (EL) 2021/1266, millega kehtestatakse pärast Euroopa Parlamendi ja nõukogu määruse (EL) 2016/1036 artikli 11 lõike 2 kohast aegumise läbivaatamist lõplik dumpinguvastane tollimaks Ameerika Ühendriikidest pärit biodiislikütuse impordi suhtes, (3) ning komisjoni 29. juuli 2021. aasta rakendusmäärust (EL) 2021/1267, millega kehtestatakse pärast Euroopa Parlamendi ja nõukogu määruse (EL) 2016/1037 artikli 18 kohast aegumise läbivaatamist lõplikud tasakaalustavad tollimaksud Ameerika Ühendriikidest pärit biodiislikütuse impordi suhtes (4),
         ning arvestades järgmist:
         1.   MENETLUS
         
         
                     (1)
                  
                  
                     Euroopa Komisjon sai taotluse vabastada äriühing Verbio Diesel Canada Corporation (edaspidi „taotluse esitaja“) Kanadast lähetatud biodiislikütuse impordile kehtestatud dumpinguvastastest meetmetest ja tasakaalustusmeetmetest olenemata sellest, kas see import on deklareeritud Kanadast pärinevana või mitte. Määruse (EL) 2016/1036 artikli 13 lõike 4 ja määruse (EL) 2016/1037 artikli 23 lõike 6 kohane taotlus esitati 13. juulil 2020.
                  
               
                     (2)
                  
                  
                     Komisjon uuris taotluses esitatud tõendeid ja jõudis järeldusele, et need on piisavad selleks, et algatada määruse (EL) 2016/1036 artikli 13 lõike 4 ning määruse (EL) 2016/1037 artikli 23 lõike 6 kohane uurimine ning teha kindlaks, kas taotluse esitaja võib vabastada laiendatud meetmetest.
                  
               
                     (3)
                  
                  
                     Komisjon algatas 16. detsembril 2020 rakendusmäärusega (EL)2020/2098 (5) nõukogu rakendusmääruste (EL) nr 443/2011 (6) ja (EL) nr 444/2011 (7) läbivaatamise. Komisjon tunnistas oma rakendusmäärusega (EL) 2020/2098 kehtetuks taotluse esitaja poolt imporditud biodiislikütusele komisjoni rakendusmäärusega (EL) 2015/1518 (8) kehtestatud dumpinguvastase tollimaksu ning andis tolliasutustele korralduse hakata sellist importi registreerima. Komisjon kutsus endaga ühendust võtma huvitatud isikuid, kes soovivad uurimises osaleda.
                  
               
                     (4)
                  
                  
                     Huvitatud isikutel oli komisjoni rakendusmääruses (EL) 2020/2098 sätestatud tähtaja jooksul võimalik esitada uurimise algatamise kohta märkusi ning taotleda komisjonilt või kaubandusmenetluses ärakuulamise eest vastutavalt ametnikult või neilt mõlemalt enda ärakuulamist. Märkusi ega ärakuulamistaotlusi ei saadud.
                  
               2.   TAOTLUSE TAGASIVÕTMINE JA MENETLUSE LÕPETAMINE
         
         
                     (5)
                  
                  
                     Taotluse esitaja võttis oma 2. juuli 2021. aasta kirjaga 13. juulil 2020 esitatud taotluse ametlikult tagasi.
                  
               
                     (6)
                  
                  
                     Määruse (EL) 2016/1036 artikli 9 lõike 1 ja määruse (EL) 2016/1037 artikli 14 lõike 1 kohaselt võib menetluse lõpetada, kui taotlus võetakse tagasi ja kui lõpetamine ei ole vastuolus liidu huvidega. Uurimise käigus ei ilmnenud ühtegi asjaolu, mis oleks andnud tunnistust sellest, et menetluse jätkamine on liidu huvides.
                  
               
                     (7)
                  
                  
                     Seetõttu jõudis komisjon järeldusele, et läbivaatamisega seotud uurimine tuleks lõpetada. Järelikult tuleks taotluse esitaja impordi registreerimine lõpetada ning komisjoni rakendusmääruse (EL) 2015/1518 artikli 1 lõikega 2 ning komisjoni rakendusmäärusega (EL) 2021/1266 kõigile muudele äriühingutele kehtestatud üleriigiline dumpinguvastane tollimaks (172,2 eurot tonni kohta) tuleks läbivaatamisega seotud uurimise algatamise kuupäeva järgselt impordilt tagasiulatuvalt sisse nõuda.
                  
               
                     (8)
                  
                  
                     Huvitatud isikuid teavitati sellest ja neile anti võimalus esitada märkusi. Märkusi ei saadud.
                  
               
                     (9)
                  
                  
                     Käesolevas määruses sätestatud meetmed on kooskõlas määruse (EL) 2016/1036 artikli 15 lõikega 1 moodustatud ja määruse (EL) 2016/1037 artikli 25 lõikes 1 osutatud komitee arvamusega.
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Komisjoni rakendusmäärusega (EL) 2020/2098 algatatud läbivaatamine lõpetatakse.
         
         
            Artikkel 2
            Alates 16. detsembrist 2020 taastatakse äriühingu Verbio Diesel Canada Corporation impordi suhtes komisjoni rakendusmääruse (EL) 2015/1518 artikli 1 lõikega 2 ja artikliga 2 ning komisjoni rakendusmäärusega (EL) 2021/1266 kõigile muudele äriühingutele kehtestatud dumpinguvastane tollimaks.
            Alates 16. detsembrist 2020 maksustatakse lõikes 1 osutatud dumpinguvastase tollimaksuga import, mis on registreeritud vastavalt komisjoni rakendusmääruse (EL) 2020/2098 artiklile 3.
         
         
            Artikkel 3
            Tolliasutustele antakse korraldus lõpetada komisjoni rakendusmääruse (EL) 2020/2098 artikli 3 kohane impordi registreerimine.
            Kui ei ole sätestatud teisiti, kohaldatakse kehtivaid tollimaksusätteid.
         
         
            Artikkel 4
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 2. september 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 176, 30.6.2016, lk 21.
         
            (2)  ELT L 176, 30.6.2016, lk 55.
         
            (3)  ELT L 277, 2.8.2021, lk 34.
         
            (4)  ELT L 277, 2.8.2021, lk 62.
         
            (5)  Komisjoni 15. detsembri 2020. aasta rakendusmäärus (EL) 2020/2098, millega algatatakse nõukogu rakendusmääruste (EL) nr 443/2011 ja (EL) nr 444/2011 (millega laiendatakse vastavalt lõplikku tasakaalustavat tollimaksu ja lõplikku dumpinguvastast tollimaksu Kanadast lähetatud biodiislikütuse impordile olenemata sellest, kas see on deklareeritud Kanadast pärinevana või mitte) läbivaatamine, et teha kindlaks võimalus vabastada üks Kanada eksportiv tootja nende meetmete kohaldamisest, ning tühistatakse dumpinguvastane tollimaks kõnealuselt eksportivalt tootjalt pärineva impordi suhtes ja kehtestatakse sellelt eksportivalt tootjalt pärineva impordi registreerimise nõue (ELT L 425, 16.12.2020, lk 13).
         
            (6)  Nõukogu 5. mai 2011. aasta rakendusmäärus (EL) nr 443/2011, millega laiendatakse määrusega (EÜ) nr 598/2009 Ameerika Ühendriikidest pärit biodiislikütuse impordi suhtes kehtestatud lõplikku tasakaalustavat tollimaksu Kanadast lähetatud biodiislikütuse impordile olenemata sellest, kas kõnealune biodiislikütus deklareeritakse Kanadast pärinevana või mitte, ja millega laiendatakse määrusega (EÜ) nr 598/2009 kehtestatud lõplikku tasakaalustavat tollimaksu Ameerika Ühendriikidest pärit 20 või vähem massiprotsenti biodiislikütust sisaldava segatud biodiislikütuse impordile ning millega lõpetatakse Singapurist lähetatud importi käsitlev uurimine (ELT L 122, 11.5.2011, lk 1).
         
            (7)  Nõukogu 5. mai 2011. aasta rakendusmäärus (EL) nr 444/2011, millega laiendatakse määrusega (EÜ) nr 599/2009 Ameerika Ühendriikidest pärit biodiislikütuse impordi suhtes kehtestatud lõplikku dumpinguvastast tollimaksu Kanadast lähetatud biodiislikütuse impordile olenemata sellest, kas kõnealune biodiislikütus deklareeritakse Kanadast pärinevana või mitte, ja millega laiendatakse määrusega (EÜ) nr 599/2009 kehtestatud lõplikku dumpinguvastast tollimaksu Ameerika Ühendriikidest pärit 20 või vähem massiprotsenti biodiislikütust sisaldava segatud biodiislikütuse impordile ning millega lõpetatakse Singapurist lähetatud importi käsitlev uurimine (ELT L 122, 11.5.2011, lk 12).
         
            (8)  Komisjoni 14. septembri 2015. aasta rakendusmäärus (EL) 2015/1518, millega pärast aegumise läbivaatamist vastavalt nõukogu määruse (EÜ) nr 1225/2009 artikli 11 lõikele 2 kehtestatakse Ameerika Ühendriikidest pärit biodiislikütuse impordi suhtes lõplik dumpinguvastane tollimaks (ELT L 239, 15.9.2015, lk 69).